Digitalisering, automatisering, kunstig intelligens, den 4. teknologiske revolution, disruption ... Vi skal i disse år forholde os til mange nye ord og begreber, der kan synes abstrakte og lidt uvedkommende. Udviklingen kommer til at påvirke alle dele af erhvervslivet og arbejdsmarkedet. Ikke kun industriarbejdere og folk med kortere uddannelser. På den korte og lidt længere bane ser fakta overvældende ud. Og for nogle måske lidt skræmmende. En rapport fra Cevea fra 2015 viser, at over 800.000 jobs i Danmark står over for automatisering eller kraftig forandring frem mod 2035.

En lang række jobs inden for kontor, administration og service står til at blive overflødiggjort.

Inden for advokatsektoren har vi set et amerikansk advokatfirma ’ansætte’ en softwarerobot, Ross, der kan gøre meget af det arbejde, advokatsekretærer og advokatfuldmægtige i dag udfører. I finanssektoren er man også langt fremme med at indføre robotter, der kan overtage en bred vifte af opgaver fra rådgivere og sagsbehandlere.